Seun spring op enjinkap om tandarts te vermyArgieffoto (Foto: ulleo/Pixabay) ŉ Vrou word strafregtelik vervolg ná sy glo na ŉ plaaslike polisiestasie toe gery het met haar seun op die enjinkap van haar motor. Shaurice Jones (36), van Northampton County in Pennsilvanië in die VSA, het verlede Woensdag haar 12-jarige seun na die tandarts geneem. Hy het egter geweier om die tandarts te besoek en het op die enjinkap van sy ma se motor geklim. Die Bethlehem-polisie het gesê Jones het in haar motor geklim en ongeveer 3 km ver na die polisiestasie toe gery – met haar seun steeds op die enjinkap. Die spoedbeperking in die omgewing is 60 km/h. Jones is Maandag in hegtenis geneem en staan tereg op aanklag dat sy haar seun se lewe in gevaar gestel het en op aanklag van roekelose bestuur. Sy is vrygelaat op borgtog van $1 000.